b'\n_START_ARTICLE_\nVestbanestasjonen\n_START_SECTION_\nStationen\n_START_PARAGRAPH_\nStationen blev \xc3\xa5bnet sammen med Drammenbanen 7. oktober 1872 og fungerede i mange \xc3\xa5r som et modstykke til \xc3\x98stbanestasjonen, der var endestation for de \xc3\xb8stlige jernbaner. Der var ingen persontog mellem de to stationer, og den eneste forbindelse var ad en havnebane, der p\xc3\xa5 noget af vejen gik gennem nogle af byens mest trafikerede gader. I 1980 \xc3\xa5bnedes imidlertid den nye Oslotunnelen, der skabte forbindelse mellem \xc3\xb8st og vest og den ligeledes nye Oslo Centralstation, hvorefter det meste af trafikken blev overflyttet til disse. Vestbanestasjonen forblev dog i brug frem til 1989, hvor den resterende trafik blev overflyttet til Oslotunnelen._NEWLINE_Stationsbygningen er opf\xc3\xb8rt i pudset teglsten i historicistisk stil efter tegninger af arkitekten Georg Andreas Bull. Facaden mod R\xc3\xa5dhusplassen med sine to lave t\xc3\xa5rne st\xc3\xa5r diagonalt i forhold til bygningens hovedretning. Vinduer og indgangsd\xc3\xb8re har buet overd\xc3\xa6kning. Bygningen er fredet.\n_START_SECTION_\nStationsgrunden\n_START_PARAGRAPH_\nI 2002 vandt det nederlandske arkitektfirma OMA en konkurrencen om udnyttelse af stationsgrunden vest for stationsbygningen. Det var tanken at projektet skulle realiseres omkring 2010, og at det ville give stationsbygningen en r\xc3\xa6kke st\xc3\xb8rre, nye nabobygninger. Projektet endte imidlertid med at blive skrinlagt._NEWLINE_I maj 2008 blev det besluttet, at den nye bygning til Nasjonalmuseet for kunst, arkitektur og design skal bygges p\xc3\xa5 Vestbanegrunden. I november 2010 vandt det tyske arkitektfirma Kleihues + Schuwerk den internationale arkitektkonkurrence. Byggeriet blev vedtaget af Stortinget 6. juni 2013 med et budget p\xc3\xa5 5.327 mio. NOK.'